Az Európai Parlament állásfoglalása

( 2010. május 5.)

az Európai Unió 2008-as pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, VIII. szakasz – Európai ombudsman

AZ EURÓPAI PARLAMENT,

tekintettel az Európai Unió 2008-as pénzügyi évre vonatkozó általános költségvetésére [1],

tekintettel az Európai Közösségek 2008-as pénzügyi évre vonatkozó végleges éves beszámolójára, 2008 – I. kötet (C7-0179/2009) [2],

tekintettel az európai ombudsmannak a 2008-ban elvégzett belső ellenőrzésekről a mentesítésért felelős hatóság számára készített éves jelentésére,

tekintettel a Számvevőszéknek a 2008-as pénzügyi évre vonatkozó költségvetés végrehajtásáról szóló éves jelentésére az ellenőrzés alá vont intézmények válaszaival együtt [3],

tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti nyilatkozatára [4],

tekintettel az EK-Szerződés 272. cikkének (10) bekezdésére, 274., 275. és 276. cikkére, valamint az Európai Unió működéséről szóló szerződés 314. cikkének (10) bekezdésére és 317., 318. és 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló 2002. június 25-i 1605/2002/EK, Euratom tanácsi rendeletre [5] és különösen annak 50., 86., 145., 146. és 147. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére (A7-0070/2019),

1. megállapítja, hogy 2008-ban az európai ombudsman (a továbbiakban: az ombudsman) összesen 9 millió EUR kötelezettségvállalási előirányzattal rendelkezett (2007-ben: 8,2 millió EUR), amelynek felhasználási aránya a többi intézmény felhasználási arányának átlaga (95,67 %) alatti, 91,51 %-os volt;

2. rámutat, hogy a Számvevőszék éves jelentésében megállapítja, hogy az ombudsman tekintetében az ellenőrzés nem vezetett jelentős észrevételek megfogalmazásához;

3. rámutat arra, hogy a 2003 és 2008 közötti szakasz az állandó növekedés időszaka volt, melynek során a kötelezettségvállalási előirányzatok megduplázódtak (4,4 millió EUR-ról 9 millió EUR-ra), az álláshelyek száma 31-ről 57-re növekedett (és 2009-ben újabb 6 hellyel bővült), miközben a panaszok száma 2436-ról 3346-ra, az új kivizsgálások száma pedig 253-ról 293-ra emelkedett; megjegyzi, hogy míg az elmúlt három pénzügyi évben az álláshelyek száma nem emelkedett, 2009-ben 63 főre történő növelést terveztek; megjegyzi továbbá, hogy a 2008-as belső átszervezést követően az 57 álláshelyből 24-et a panaszok elemzésére és a vizsgálatok lefolytatására jelöltek ki (Jogi Osztály), 31-én pedig a panaszok nyilvántartásával, osztályozásával és nyomon követésével, valamint a főtevékenységhez közvetlenül nem kapcsolódó egyéb munkákkal foglalkoznak (Igazgatási és Pénzügyi Osztály);

4. emlékeztet arra, hogy a 2006. április 1-jén hatályba lépett, az ombudsman és a Parlament között határozatlan időre kötött együttműködési keretmegállapodás kimondja, hogy a Parlament bizonyos adminisztratív szolgáltatásokat – beleértve az épületeket, informatikát, kommunikációt, jogi tanácsadást, orvosi szolgáltatásokat, képzést, fordítást és tolmácsolást – nyújt az ombudsmannak;

5. tudomásul veszi a belső ellenőrzési szolgálat által meghatározott prioritásokat, nevezetesen a közbeszerzési eljárás ellenőrzését – ideértve a végrehajtásra váró intézkedések nyomon követését –, a támogatások ellenőrzésének folyamatát, valamint a 2007-es ellenőrzések lezárását és az azokról szóló jelentések elkészítését; üdvözli a megállapításokat, különösen azt az észrevételt, amely szerint a közbeszerzési eljárás jelentős mértékben fejlődött, és hogy a 2005-ös ellenőrzés két nyitott kérdése terén előrelépés történt, valamint azt a megállapítást, amely szerint a támogatások odaítélésének folyamata megfelel a szabályozási keretnek, valamint az átláthatóság és a hatékony és eredményes pénzgazdálkodás elveinek;

6. megjegyzi ugyanakkor, hogy a belső ellenőrzés olyan területeket is feltárt, ahol további fejlődésre van szükség, melyek a következők: a közbeszerzési eljárással kapcsolatos dokumentációnak részletesebb információkat kell tartalmaznia, a végrehajtás határidejét csak kivételes esetekben szabad módosítani, a pályáztatási eljárás menetrendjét jobban meg kell tervezni, illetve a szerződések következetlen pontjait még az aláírás előtt ki kell javítani; elvárja, hogy az ombudsman kövesse nyomon ezeket a kérdéseket, és tevékenységi jelentésében számoljon be erről a Parlamentnek;

7. üdvözli az ombudsman azon döntését, hogy közzéteszi saját éves érdekeltségi nyilatkozatát, valamint azt a tényt, hogy ezt a nyilatkozatot az Ombudsman honlapján hozzák nyilvánosságra;

8. ismételten kéri az ombudsmant, hogy tevékenységi jelentésébe foglaljon bele egy fejezetet, amely részletesen ismerteti, milyen lépések követték az év során a Parlament korábbi mentesítési határozatait.

[1] HL L 71., 2008.3.14.

[2] HL C 273., 2009.11.13., 1. o.

[3] HL C 269., 2009.11.10., 1. o.

[4] HL C 273., 2009.11.13., 122. o.

[5] HL L 248., 2002.9.16., 1. o.

--------------------------------------------------